b'\n_START_ARTICLE_\nPiotr Kapi\xc8\x9ba\n_START_SECTION_\nDate biografice\n_START_PARAGRAPH_\nPiotr Leonidovici Kapi\xc8\x9ba s-a n\xc4\x83scut la 9 iulie 1894 \xc3\xaen Rusia \xc3\xaen ora\xc8\x99ul Kronstadt de pe insula Kotlin din Marea Baltic\xc4\x83 (l\xc3\xa2ng\xc4\x83 ora\xc8\x99ul Sf. Petersburg). Tat\xc4\x83l sau, originar din Basarabia, generalul Leonid Petrovici Kapi\xc8\x9ba, a fost inginerul \xc8\x99i constructorul fortifica\xc8\x9biilor de la Kronstadt. Mama sa, Olga Ieronimovna (cu numele de na\xc8\x99tere - Stebni\xc8\x9bkaia), de asemenea de ob\xc3\xaer\xc8\x99ie basarabean\xc4\x83 a fost filolog\xc4\x83, specialist\xc4\x83 \xc3\xaen domeniul folclorului \xc8\x99i literaturii pentru copii; ea a adus o mare contribu\xc8\x9bie la cultura rus\xc4\x83._NEWLINE_\xc3\x8en 1905 Piotr a \xc3\xaenceput gimnaziul, dar fiindc\xc4\x83 nu avea rezultate bune (nu \xc3\xaei pl\xc4\x83cea limba latin\xc4\x83, cu toate ca el cuno\xc8\x99tea la perfec\xc8\x9bie limba rom\xc3\xa2n\xc4\x83) a p\xc4\x83r\xc4\x83sit gimnaziul \xc8\x99i \xc8\x99i-a continuat studiile la liceul real Kronstadt, pe care l-a absolvit cu succes \xc3\xaen 1912. \xc3\x8ens\xc4\x83 la facultatea de fizic\xc4\x83 \xc8\x99i matematic\xc4\x83 a universit\xc4\x83\xc8\x9bii din Petrograd nu \xc3\xaei acceptau pe absolven\xc8\x9bii liceului real \xc8\x99i de aceea Kapi\xc8\x9ba a intrat la facultatea de electromecanic\xc4\x83 a institutului politehnic Petrograd (IPP). \xc3\x8enc\xc4\x83 de la primele ore de curs a fost remarcat de c\xc4\x83tre  profesorul s\xc4\x83u de fizic\xc4\x83 A.F. Ioffe, care i-a propus s\xc4\x83 participe la cercet\xc4\x83ri \xc3\xaen laboratorul s\xc4\x83u._NEWLINE_\xc3\x8en anul 1914 Piotr a plecat \xc3\xaen Sco\xc8\x9bia \xc3\xaen vacan\xc8\x9ba de var\xc4\x83  pentru studierea limbii engleze. S-a \xc3\xaentors \xc3\xaen Petrograd abia \xc3\xaen noiembrie fiindc\xc4\x83 \xc3\xaen august \xc3\xaencepuse Primul R\xc4\x83zboi Mondial._NEWLINE_\xc3\x8en ianuarie 1915 a plecat ca voluntar \xc3\xaen armat\xc4\x83 pe Frontul de Vest, ca \xc8\x99ofer de ma\xc8\x99in\xc4\x83 de infirmerie \xc3\xaen cadrul deta\xc8\x99amentului infirmier al Uniunii ora\xc8\x99elor. P\xc3\xa2n\xc4\x83 \xc3\xaen luna mai a aceluia\xc8\x99i an, Piotr a transportat r\xc4\x83ni\xc8\x9bi cu autocamionul pe frontul polonez._NEWLINE_\xc3\x8en 1916, dup\xc4\x83 demobilizare, Kapi\xc8\x9ba s-a \xc3\xaentors la universitate. Ioffe \xc3\xael va implica pe Piotr \xc3\xaen munca sa experimental\xc4\x83 din laboratorul de fizic\xc4\x83, precum \xc8\x99i \xc3\xaentr-o colaborare la seminarul s\xc4\x83u \xe2\x80\x93 unul din primele seminarii de fizic\xc4\x83 din Rusia. \xc3\x8en acela\xc8\x99i an, \xc3\xaen \xe2\x80\x9eRevista Societ\xc4\x83\xc8\x9bii Fizico-Chimice Ruse\xc8\x99ti\xe2\x80\x9d a ap\xc4\x83rut primul articol semnat de Piotr Kapi\xc8\x9ba._NEWLINE_\xc3\x8en anul 1916 Kapi\xc8\x9ba s-a c\xc4\x83s\xc4\x83torit cu Cernosvitova Nadejda Kirillovna, fiica lui K.K. Cernosvitov \xe2\x80\x93 membru al Comitetului Central al Partidului Cade\xc8\x9bilor._NEWLINE_\xc3\x8en 1918 Ioffe, \xc3\xaen condi\xc8\x9bii foarte grele, a \xc3\xaenfiin\xc8\x9bat la Petrograd unul din primele institute fizice de \xc8\x99tiin\xc8\x9b\xc4\x83 \xc8\x99i cercetare din Rusia. Ulterior, acest institut a contribuit mult la dezvoltarea fizicii experimentale, teoretice \xc8\x99i tehnice din URSS. Kapi\xc8\x9ba era printre primii colaboratori ai acestui institut. \xc3\x8en acela\xc8\x99i an el a devenit profesor la facultatea de fizic\xc4\x83 \xc8\x99i mecanic\xc4\x83, dup\xc4\x83 ce absolvise Institutul Politehnic._NEWLINE_\xc3\x8en situa\xc8\x9bia grav\xc4\x83 de dup\xc4\x83 Revolu\xc8\x9bia din Octombrie, Ioffe prin toate mijloacele a \xc3\xaencercat s\xc4\x83 p\xc4\x83streze seminarul \xc8\x99i pe elevii s\xc4\x83i \xe2\x80\x93 tineri fizicieni, printre care se num\xc4\x83ra \xc8\x99i Kapi\xc8\x9ba. Ioffe a insistat ca Piotr Kapi\xc8\x9ba s\xc4\x83 plece \xc3\xaen str\xc4\x83in\xc4\x83tate, dar autoritatea format\xc4\x83 dup\xc4\x83 revolu\xc8\x9bie nu le permitea, p\xc3\xa2n\xc4\x83 c\xc3\xa2nd nu a intervenit Maksim Gorki \xe2\x80\x93 cel mai influent scriitor rus din aceea perioad\xc4\x83. \xc3\x8en cele din urm\xc4\x83, lui Kapi\xc8\x9ba i-au permis s\xc4\x83 plece \xc3\xaen Anglia. Cu pu\xc8\x9bin timp \xc3\xaenainte de plecare, Piotr Kapi\xc8\x9ba i-a pierdut pe cei mai dragi oameni: \xc3\xaentr-o lun\xc4\x83, epidemia de grip\xc4\x83 \xe2\x80\x9cspaniol\xc4\x83\xe2\x80\x9d a luat via\xc8\x9ba tat\xc4\x83lui, so\xc8\x9biei, fiului \xc8\x99i fiicei sale nou-n\xc4\x83scute. _NEWLINE_\xc3\x8en 1921, pe 22 mai, t\xc3\xa2n\xc4\x83rul savant a ajuns \xc3\xaen Anglia \xc3\xaen calitate de membru al comisiei Academiei Ruse de \xc8\x98tiin\xc8\x9b\xc4\x83, trimis \xc3\xaen \xc8\x9b\xc4\x83rile vest-europene pentru restabilirea rela\xc8\x9biilor \xc8\x99tiin\xc8\x9bifice suspendate din cauza r\xc4\x83zboiului \xc8\x99i a revolu\xc8\x9biei. \xc3\x8encep\xc3\xa2nd cu data de 22 iulie, Kapi\xc8\x9ba a lucrat \xc3\xaen laboratorul din Cavendish, unde conduc\xc4\x83torul acestuia, Ernest Rutherford, l-a acceptat pentru un stagiu de scurt\xc4\x83 durat\xc4\x83. Rutherford a fost impresionat de m\xc4\x83iestria \xc8\x99i entuziasmul t\xc3\xa2n\xc4\x83rului fizician rus._NEWLINE_Despre lucrarea sa savantul scria astfel: \xe2\x80\x9ela \xc3\xaenceput am executat experimente cu radia\xc8\x9bii alfa \xc8\x99i beta, dup\xc4\x83 aceea am elaborat metoda de ob\xc8\x9binere a c\xc3\xaempurilor magnetice puternice \xc8\x99i \xc3\xaen ultimii ani, ocup\xc3\xaendu-m\xc4\x83 de temperaturile joase, am elaborat metoda de ob\xc8\x9binere a heliului lichid cu ajutorul \xc2\xabturbo-expanderului\xc2\xbb de piston\xe2\x80\x9d._NEWLINE_Lucrarea de diserta\xc8\x9bie pe care a sus\xc8\x9binut-o Kapi\xc8\x9ba la Cambridge, \xc3\xaen 1922, avea urm\xc4\x83toarea tem\xc4\x83: \xe2\x80\x9eTrecerea particulelor alfa prin substan\xc8\x9be \xc8\x99i metodele ob\xc8\x9binerii c\xc3\xa2mpurilor magnetice\xe2\x80\x9d._NEWLINE_Autoritatea \xc8\x99tiin\xc8\x9bific\xc4\x83 a lui Kapi\xc8\x9ba cre\xc8\x99tea - \xc3\xaen 1923 el a devenit doctor \xc3\xaen \xc8\x99tiin\xc8\x9b\xc4\x83 \xc8\x99i a ob\xc8\x9binut prestigioasa burs\xc4\x83 Maxwell. \xc3\x8en 1924 savantul rus a fost numit \xc3\xaen func\xc8\x9bia de adjunct al directorului laboratorului din Cavendish, unde aveau loc cercet\xc4\x83rile magnetice. Peste un an Kapi\xc8\x9ba a devenit membru al Colegiului Trinity._NEWLINE_\xc3\x8en 1925, la Paris, academicianul Aleksei Nikolaevici Kr\xc3\xaelov ii face cuno\xc8\x99tin\xc8\x9b\xc4\x83 lui Kapi\xc8\x9ba cu propria fiic\xc4\x83, Anna, care locuia cu mama ei \xc3\xaen capitala Fran\xc8\x9bei. Iar peste doi ani Kapi\xc8\x9ba se va c\xc4\x83s\xc4\x83tori cu Anna. Dup\xc4\x83 c\xc4\x83s\xc4\x83torie Kapi\xc8\x9ba \xc8\x99i-a cump\xc4\x83rat un teren pe Hantington Road, unde \xc8\x99i-a construit casa dup\xc4\x83 propriul plan. Aici s-au n\xc4\x83scut cei doi fii ai lui Kapi\xc8\x9ba - Serghei \xc8\x99i Andrei, care ulterior au devenit cercet\xc4\x83tori._NEWLINE_\xc3\x8en repetate r\xc3\xa2nduri oficialit\xc4\x83\xc8\x9bile din URSS \xc3\xaei adresau rug\xc4\x83mintea de a r\xc4\x83m\xc3\xa2ne \xc3\xaen URSS, stabilindu-se aici definitiv. Aceste oferte \xc3\xael tentau pe Piotr Kapi\xc8\x9ba, \xc3\xaen schimb impunea condi\xc8\x9bia de a avea permisiune de libera circula\xc8\x9bie \xc3\xaen Europa, condi\xc8\x9bia pe care autorit\xc4\x83\xc8\x9bile de la Moscova am\xc3\xa2nau s\xc4\x83 o accepte._NEWLINE_Spre sf\xc3\xa2r\xc8\x99itul verii anului 1934, Kapi\xc8\x9ba \xc3\xaempreun\xc4\x83 cu so\xc8\x9bia sa au venit \xc3\xaen vizit\xc4\x83 \xc3\xaen URSS, dar dorind sa se \xc3\xaentoarc\xc4\x83 \xc3\xaen Anglia au aflat c\xc4\x83 vizele lor au fost anulate. Ulterior so\xc8\x9biei lui Kapi\xc8\x9ba i-a fost acordat\xc4\x83 permisiunea de a pleca \xc3\xaen Anglia, la copiii s\xc4\x83i. Anna Alekseevna se va \xc3\xaentoarce la Kapi\xc8\x9ba dup\xc4\x83 o perioad\xc4\x83 scurt\xc4\x83, lu\xc3\xa2ndu-i la Moscova \xc8\x99i pe copii. Rutherford \xc8\x99i al\xc8\x9bi prieteni ai lui Piotr Kapi\xc8\x9ba apelau la autorit\xc4\x83\xc8\x9bile sovietice cu cererea de a i se acorda viza pentru continuarea lucr\xc4\x83rilor \xc8\x99tiin\xc8\x9bifice \xc3\xaen Anglia, dar totul a fost \xc3\xaen zadar._NEWLINE_\xc3\x8en 1935 lui Piotr Kapi\xc8\x9ba i s-a propus func\xc8\x9bia de director al Institutului pe Probleme Fizice recreat \xc3\xaen cadrul Academiei de \xc8\x98tiin\xc8\x9be din URSS. Kapi\xc8\x9ba a pus \xc3\xaens\xc4\x83 urm\xc4\x83toarea condi\xc8\x9bie - s\xc4\x83 fie achizi\xc8\x9bionate utilajele cu care lucrase \xc3\xaen Anglia. P\xc3\xa2n\xc4\x83 la urm\xc4\x83 Rutherford se va resemna, \xc3\xaen\xc8\x9beleg\xc3\xa2nd c\xc4\x83 l-a pierdut pe remarcabilul s\xc4\x83u colaborator \xc8\x99i va fi de acord ca sovieticii s\xc4\x83-i cumpere lui Kapi\xc8\x9ba utilajele din fostul lui laborator._NEWLINE_D\xc3\xae\xc3\xa2ndu-\xc8\x99i consim\xc8\x9b\xc4\x83m\xc3\xa2ntul, Kapi\xc8\x9ba s-a mutat \xc3\xaempreun\xc4\x83 cu familia \xc3\xaentr-o cas\xc4\x83 mic\xc4\x83 aflat\xc4\x83 pe teritoriul institutului. \xc3\x8entoarcerea lui Kapi\xc8\x9ba \xc3\xaen URSS a avut loc \xc3\xaentr-o perioada grea, c\xc3\xa2nd Stalin \xc3\xaencepuse \xe2\x80\x9ccur\xc4\x83\xc8\x9barea de intelegen\xc8\x9b\xc4\x83\xe2\x80\x9d. Piotr Kapi\xc8\x9ba av\xc3\xaend o autoritate \xc3\xaensemnat\xc4\x83, f\xc4\x83r\xc4\x83 sfial\xc4\x83 \xc3\xae\xc8\x99i ap\xc4\x83ra convingerile chiar \xc8\x99i \xc3\xaen acea perioad\xc4\x83 dificil\xc4\x83. El \xc8\x99tia c\xc4\x83 \xc3\xaen \xc8\x9bar\xc4\x83 \xc3\xaenalta conducere decide totul, \xc8\x99i cu aceast\xc4\x83 conducere a \xc3\xaenceput s\xc4\x83 poarte un dialog direct \xc8\x99i deschis. Din 1934 p\xc3\xaen\xc4\x83 \xc3\xaen 1983, savantul a trimis mai mult de 300 de scrisori la Kremlin (lui Stalin- 50, lui Molotov \xe2\x80\x93 71, lui Malencov \xe2\x80\x93 63, lui Hrusciov \xe2\x80\x93 26). Datorit\xc4\x83 interven\xc8\x9biei lui, mul\xc8\x9bi oameni de \xc8\x99tiin\xc8\x9b\xc4\x83 au fost salva\xc8\x9bi de la moarte \xc3\xaen \xc3\xaenchisori \xc8\x99i lag\xc4\x83re \xc3\xaen timpul terorii staliniste. \xc3\x8en 1972, c\xc3\xa2nd autorit\xc4\x83\xc8\x9bile din Kremlin au propus excluderea lui Andrei Dimitrievici Saharov din cadrul Academiei de \xc8\x98tiin\xc8\x9be, Kapi\xc8\x9ba a fost unicul care s-a opus. El a spus: \xe2\x80\x9eAvem deja un ru\xc8\x99inos precedent anolog - \xc3\xaen 1933 fasci\xc8\x99tii l-au exclus pe Albert Einstein din Academia de \xc8\x98tiin\xc8\x9be de la Berlin.\xe2\x80\x9d_NEWLINE_La \xc3\xaenceputul r\xc4\x83zboiului, Institutul pe Probleme Fizice a fost evacuat \xc3\xaen Kazan. Acolo a fost situat \xc3\xaen \xc3\xaenc\xc4\x83perile Universit\xc4\x83\xc8\x9bii din Kazan. \xc3\x8en vremuri grele, Kapi\xc8\x9ba a creat cea mai puternic\xc4\x83 instala\xc8\x9bie cu turbin\xc4\x83 din lume, folosit\xc4\x83 pentru ob\xc8\x9binerea \xc3\xaen cantit\xc4\x83\xc8\x9bi mari a oxigenului lichid necesar \xc3\xaen industrie._NEWLINE_\xc3\x8en 1945, \xc3\xaen Uniunea Sovietic\xc4\x83 au \xc3\xaenceput lucr\xc4\x83rile pentru crearea armelor atomice. Refuzul lui Kapi\xc8\x9ba de a participa la crearea bombei atomice a dus la demisia \xc8\x99i \xc3\xaenl\xc4\x83turarea sa din cadrul cercet\xc4\x83rilor \xc8\x99tiin\xc8\x9bifice. Kapi\xc8\x9ba a fost destituit din func\xc8\x9bia de director al institutului \xc8\x99i \xc3\xaen decurs de 8 ani s-a aflat \xc3\xaen arest la domiciliu. El a fost lipsit de posibilitatea de a comunica in vreun fel cu colegii s\xc4\x83i din alte institute de \xc8\x99tiin\xc8\x9b\xc4\x83 \xc8\x99i cercetare. \xc3\x8en casa sa de vacan\xc8\x9b\xc4\x83, Piotr Leonidovici a utilat un mic laborator \xc8\x99i \xc8\x99i-a continuat cercet\xc4\x83rile._NEWLINE_Aici el a pus bazele noii direc\xc8\x9bii \xe2\x80\x93 a electronicii de mare putere, considerat primul pas \xc3\xaen calea spre dob\xc3\xa2ndirea energiei termonucleare. Dar s\xc4\x83 continue lucr\xc4\x83rile sale la nivel maxim \xc3\xaen acest domeniu omul de \xc8\x99tiin\xc8\x9b\xc4\x83 a putut doar dup\xc4\x83 ce s-a \xc3\xaentors la institutul s\xc4\x83u \xc3\xaen 1955. Acolo \xc8\x99i s-a ocupat cu cercetarea plasmei la temperaturi ridicate. Descoperirile f\xc4\x83cute de Kapi\xc8\x9ba au stat la baza cre\xc4\x83rii schemei reactorului termonuclear cu func\xc8\x9bionare ne\xc3\xaentrerupt\xc4\x83. _NEWLINE_Cercet\xc4\x83rile \xc8\x99tiin\xc8\x9bifice de dup\xc4\x83 r\xc4\x83zboi ale lui Kapi\xc8\x9ba cuprind cele mai diverse domenii ale fizicii, incluz\xc3\xa2nd hidrodinamica straturilor lichide sub\xc8\x9biri \xc8\x99i natura fulgerului globular, dar interesul s\xc4\x83u se concentra asupra generatoarelor de microunde \xc8\x99i studiului diverselor propriet\xc4\x83\xc8\x9bi ale plasmei._NEWLINE_\xc3\x8en 1965, pentru prima dat\xc4\x83 dup\xc4\x83 o \xc3\xaentrerupere de mai mare de treizeci de ani, Kapi\xc8\x9ba a primit permisiunea de a ie\xc8\x99i din Uniunea Sovietic\xc4\x83, \xc3\xaen Danemarca, pentru a primi medalia interna\xc8\x9bional\xc4\x83 de aur Niels Bohr. Acolo a vizitat laboratoare \xc8\x99tiin\xc8\x9bifice \xc8\x99i a \xc8\x9binut un discurs despre fizica energiilor \xc3\xaenalte. \xc3\x8en 1969 omul de \xc8\x99tiin\xc8\x9b\xc4\x83, \xc3\xaempreun\xc4\x83 cu so\xc8\x9bia sa, au c\xc4\x83l\xc4\x83torit pentru prima dat\xc4\x83 \xc3\xaen Statele Unite ale Americii._NEWLINE_La 17 octombrie 1978, Academia Suedez\xc4\x83 de \xc8\x98tiin\xc8\x9be i-a trimis din Stockholm lui Piotr Leonidovici Kapi\xc8\x9ba o telegram\xc4\x83 prin care \xc3\xael \xc3\xaen\xc8\x99tiin\xc8\x9beaz\xc4\x83 c\xc4\x83 a primit Premiul Nobel pentru fizic\xc4\x83, pentru cercet\xc4\x83rile fundamentale \xc3\xaen domeniul fizicii temperaturilor joase._NEWLINE_Kapi\xc8\x9ba a primit aceast\xc4\x83 veste fiind la sanatoriul \xe2\x80\x9cBarviha\xe2\x80\x9d din apropierea Moscovei, la odihn\xc4\x83 cu so\xc8\x9bia sa. Printre \xc3\xaentreb\xc4\x83rile pe care i le-au pus jurnali\xc8\x99tii, se afla \xc8\x99i urm\xc4\x83toarea: pe care dintre realiz\xc4\x83rile sale \xc8\x99tiin\xc8\x9bifice el o consider\xc4\x83 cea mai important\xc4\x83? Kapi\xc8\x9ba a r\xc4\x83spuns c\xc4\x83 pentru un om de \xc8\x99tiin\xc8\x9b\xc4\x83 mereu cel mai important studiu este acela la care lucreaz\xc4\x83 \xc3\xaen prezent. \xe2\x80\x9eMunca mea actual\xc4\x83 are ca obiect sinteza termonuclear\xc4\x83\xe2\x80\x9d, a mai ad\xc4\x83ugat el._NEWLINE_Kapi\xc8\x9ba a murit la 8 aprilie 1984, cu pu\xc8\x9bin \xc3\xaenainte de a \xc3\xaemplini v\xc3\xa2rsta de 90 de ani._NEWLINE_Fiul lui Piotr Kapi\xc8\x9ba este academicianul rus Serghei Kapi\xc8\x9ba, vorbitor \xc8\x99i acesta al limbii rom\xc3\xa2ne.'